CELEX: 32016R2149
Language: el
Date: 2016-12-07 00:00:00
Title: Εκτελεστικός κανονισμός (ΕΕ) 2016/2149 της Επιτροπής, της 7ης Δεκεμβρίου 2016, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Noix de Grenoble (ΠΟΠ)]

8.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 333/42
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2149 ΤΗΣ ΕΠΙΤΡΟΠΉΣ
   της 7ης Δεκεμβρίου 2016
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Noix de Grenoble (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 15 παράγραφος 1 και το άρθρο 52 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Noix de Grenoble», η οποία καταχωρίστηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 1204/2003 της Επιτροπής (3).
            
         
               (2)
            
            
               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (4).
            
         
               (3)
            
            
               Με επιστολές που παρελήφθησαν στις 18 Δεκεμβρίου 2014 και στις 31 Ιουλίου 2015, οι γαλλικές αρχές γνωστοποίησαν στην Επιτροπή ότι οι επιχειρήσεις Les Jumelles Ets Huot, ZA «Les Creux», 26600 Gervans και SN Comptoir Rhodanien, ZA «Les Lots», 26600 Tain l'Hermitage, εγκατεστημένες στην επικράτειά τους, εκτός της οικείας γεωγραφικής περιοχής, είχαν διαθέσει νομίμως το προϊόν στην αγορά με την ονομασία πώλησης «Noix de Grenoble», ως επιχειρήσεις συσκευασίας καρυδιών, χρησιμοποιώντας την εν λόγω ονομασία επί περισσότερα από πέντε έτη και ότι το σημείο αυτό είχε επισημανθεί στο πλαίσιο της εθνικής διαδικασίας ένστασης. Μετά την τροποποίηση των προδιαγραφών, οι δύο επιχειρήσεις δεν θα μπορούν να χρησιμοποιούν την καταχωρισμένη ονομασία λόγω του περιορισμού της συσκευασίας εντός της γεωγραφικής περιοχής.
            
         
               (4)
            
            
               Δεδομένου ότι οι επιχειρήσεις Les Jumelles Ets Huot, ZA «Les Creux», 26600 Gervans και SN Comptoir Rhodanien, ZA «Les Lots», 26600 Tain l'Hermitage πληρούν τους όρους που προβλέπονται στο άρθρο 15 παράγραφος 1 του κανονισμού (ΕΕ) αριθ. 1151/2012, ώστε να τους χορηγηθεί μεταβατική περίοδος κατά τη διάρκεια της οποίας μπορούν να χρησιμοποιούν νομίμως την ονομασία πώλησης μετά την καταχώρισή της, θα πρέπει να τους χορηγηθεί μεταβατική περίοδος πέντε ετών για να τους επιτραπεί η χρήση της ονομασίας «Noix de Grenoble».
            
         
               (5)
            
            
               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Noix de Grenoble» (ΠΟΠ).
   Άρθρο 2
   Οι επιχειρήσεις Les Jumelles Ets Huot, ZA «Les Creux», 26600 Gervans και SN Comptoir Rhodanien, ZA «Les Lots», 26600 Tain l'Hermitage επιτρέπεται να εξακολουθήσουν να χρησιμοποιούν την καταχωρισμένη ονομασία «Noix de Grenoble» (ΠΟΠ) για περίοδο πέντε ετών από την ημερομηνία έναρξης ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 14.12.2012, σ. 1.
   
      (2)  ΕΕ L 148 της 21.6.1996, σ. 1.
   
      (3)  ΕΕ L 168 της 5.7.2003, σ. 10.
   
      (4)  ΕΕ C 130 της 13.4.2016, σ. 12.